Sena eżatt wara l-elezzjoni ġenerali, il-Kummissjoni Elettorali varat il-ħidma għal appuntamenti elettorali oħra. Xahrejn u nofs oħra appuntament għall-elezzjoni tal-Parlament Ewropew u fir-raba’ Sibt ta’ Mejju, 23,500 persuna se jkunu msejħa jivvutaw darbtejn. Apparti l-elezzjoni biex jiġu eletti s-sitt Ewro-Parlamentari Maltin, nhar is-Sibt 24 ta’ Mejju r-residenti ta’ 16-il komunità żgħira huma msejħa jivvutaw biex jaħtru l-kumitat amministrattiv tagħhom. Din se tkun it-tieni elezzjoni tal-Kumitati Amministrattivi tal-irħajjel li twaqqfu fl-1 ta’ Lulju, 2010. Dawn il-kumitati nħatru f’komunitajiet żgħar li jiffurmaw parti minn lokalitajiet akbar iżda huma bogħod miċ-ċentru tal-lokalità jew għandhom sens ta’ identità għalihom. Hemm 13 il-kumitat f’Malta: Baħar iċ-Ċagħaq; il-Baħrija; Bubaqra; Burmarrad; Ħal Farruġ; Fleur-de-Lys; Gwardamanġa; il-Kappara; il-Madliena; Paceville; San Pietru; is-Swatar li hi l-akbar komunita’ bi 3,500 votant; u Tal-Virtù. F’Għawdex hemm tliet kumitati amministrattivi: Marsalforn; ix-Xlendi u Santa Luċija li hu l-iżgħar wieħed minnhom kollha b’470 votant. Eliġibbli jivvutaw residenti li isimhom jidher fuq ir-reġistru elettorali tal-konfini ta’ dik il-komunità. Bejniethom dawn is-16-il kumitat amministrattiv għandhom mat-23,500 votant. Kull kumitat amministrattiv hu ffurmat minn ħames persuni; eletti kull erba’ snin. Il-kumitati amministrativi għandhom il-fondi tagħhom li jittieħdu mill-allokazzjoni finanzjarja tal-kunsill tal-lokalità rispettiva u jistgħu jintużaw għall-proġetti u inizjattivi li jitwettqu fil-konfini tal-kumitati biss. Din is-sena, l-allokazzjoni finanzjarja tas-16-il Kumitat Amministrattiv hi ta’ €1,880,000, bl-aktar fondi jmorru għand il-kumitat tal-Baħrija li għandu kwart ta’ miljun Ewro. Il-kumitat amministrattiv bl-anqas budget hu Tal-Virtu’ b’€56,000. Il-kandidati għall-elezzjoni tal-Kumitati Amministrattivi jistgħu joħorġu taħt l-isem ta’ partit politiku jew bħala indipendenti. Bħalissa l-membri tal-Kumitati Amministrattivi huma eletti b’dan il-mod: ftit aktar min-nofs f’isem il-Partit Nazzjonalista, 28 f’isem il-Partit Laburista u 7 Indipendenti jew taħt xi isem ieħor. Il-partiti l-kbar mhumiex rappreżentati fill-Kumitat Amministrattiv ta’ Santa Luċija f’Għawdex billi l-ħames membri kienu eletti kollha f’isem l-Għaqda għall-Għan tal-Komunità. Matul il-ġimgħa d-dieħla, il-Kummissjoni Elettorali se tkun qed tilqa’ applikazzjonijiet mingħand dawk li jridu jservu ta’ Assistenti Kummissjonarji Elettorali fil-postijiet tal-votazzjoni jew bħala staff fis-sala tal-għadd tal-voti fl-elezzjonijiet tal-Parlament Ewropew u tal-Kumitati Amministrattivi. Storja: Mario Micallef